## La Fe introduïx dos tècniques noves de cirurgia mínimament invasiva contra el glaucoma

*** Les intervencions es visualitzen en directe en pantalles de gran format i en ulleres estereopolaritzades
* L’hospital té equipats dos quiròfans amb microscopis capaços d’oferir imatges tridimensionals extremadament detallades i nítides**

L’Hospital Universitari i Politècnic La Fe ha introduït dos tractaments nous en el seu catàleg de cirurgies mínimament invasives contra el glaucoma, que es realitzen amb microscopis quirúrgics amb càmeres 4K i visualització 3D.

El glaucoma és un augment de la pressió intraocular per una obstrucció en els canals de drenatge natural de l’ull, que comprimix el nervi òptic i pot arribar a comprometre la visió.

En el Servici d’Oftalmologia de La Fe s’atén cada any entorn de 2.500 pacients amb esta patologia ocular coneguda com a ‘silenciosa’, perquè no presenta símptomes fins a estadis avançats i és la principal causa de ceguesa irreversible en el món. Els casos més precoços es poden tractar amb col·liris diaris, mentres que al voltant del 10 % necessita cirurgia.

Una d’estes últimes tècniques contra el glaucoma incorporades en La Fe es realitza mitjançant un làser de llum que permet tractar una zona molt concreta de l’ull amb gran precisió. L’altra és la microesclerostomia mínimament invasiva, que, a diferència de sistemes previs, no requerix la col·locació dins de l’ull d’un stent o dispositiu de drenatge, sinó que el tractament s’aplica mitjançant microperforacions.

Estes noves cirurgies mínimament invasives se sumen a dos més que ja estan consolidades a l’hospital, les esclerectomies no penetrants profundes i la trabeculectomia combinada amb viscodilatació del canal de Schlemm.

Les esclerectomies no penetrants profundes, a les quals es recorre quan es tracta de casos més greus o estadis avançats, es van introduir en La Fe l’any 2000. Des de llavors, es fa una mitjana anual de 120 operacions d’esta classe, en les quals els cirurgians microperforen la capa externa de l’ull per a facilitar l’eixida de l’humor aquós i reduir la pressió intraocular.

A més, La Fe és el primer centre de la Comunitat Valenciana i dels pocs a Espanya que combina trabeculectomia i viscodilatació del canal de Schlemm, tant per a adults com per a glaucoma congènit. L’hospital empra esta opció quirúrgica des de 2015, amb una mitjana de deu casos a l’any, encara que des de 2023 hi ha hagut de tractar tres nounats amb glaucoma hereditari associat a una malaltia rara.

Segons ha explicat l’oftalmòleg de la Unitat de Glaucoma de La Fe, Jorge Vila Arteaga, “s’opta per un procediment quirúrgic o l’altre en funció de les singularitats i la severitat del glaucoma, és a dir, personalitzant i individidualitzant el tractament a cada pacient”. “Independentment de la tècnica a aplicar, en tots els casos es desenvolupen en un dels dos quiròfans de La Fe equipats amb microscopis quirúrgics 3D i 4K”, hi ha afegit.

En este sentit, el cap del Servici d’Oftalmologia, Enrique España, ha assenyalat que “els equipaments d’estos quiròfans són capaços d’oferir imatges tridimensionals extremadament detallades i nítides que es visualitzen tant en les pantalles de gran format que s’hi han instal·lat, com a través d’ulleres estereopolaritzades que també disposem en el Servici”.

Fecha: 21/06/2024